**Redouane «Reidar» Drici** (født 7. mars 1959) er en algerisk tidligere fotballspiller bosatt i Bergen. Han spilte fem sesonger for Sportsklubben Brann fra 1984 til 1991, hvor han blant annet var tapende cupfinalist to ganger. Han fikk totalt seks kamper for det algeriske landslaget.

Fotballkarriere
---------------

Da Drici på sommeren i 1983 var på besøk hos en venn i Bergen, traff han en journalist som satte ham i kontakt med Brann. Det førte til at Drici trente med Brann under sitt korte ferieopphold i Norge. I januar 1984 signerte Drici en korttidskontrakt med Brann, og fikk innvilget oppholdstillatelse til september. Brann hadde rykket ned siden sesongen i forveien og det ble stilt store forventninger til Drici. Han ble lansert som erstatter for Anders Giske, som hadde forlatt Brann til fordel for Nürnberg, og trener Arve Mokkelbost beskrev ham som «en juvel blant all gråsteinen». Til tross for noen gnistrende opptredener, gjorde skader sitt til at han ikke helt innfridde forventningene stilt til ham. Drici hadde spilt 7 kamper og scoret 1 mål for Brann i første halvdel av 1984-sesongen før uenigheter om kontraktsbetingelsene satte en stopper for videre spill. Drici trente med Varegg og Vålerenga før han flyttet tilbake til Algerie for å spille for RC Kouba.

Drici retunerte til Bergen i 1987, hvor han ble i fire sesonger. Han var midtstopper, og spilte vanligvis i forsvar med Jan Halvor Halvorsen og Per Egil Ahlsen. Drici spilte cupfinale for Brann i 1987, da de tapte for Bryne, og i 1988, da de tapte for Rosenborg. Totalt spilte han 72 kamper og scoret seks mål for Brann. Drici forlot Brann i juli 1991. Med et halvår igjen av kontrakten og bare to opptredener i cupen så langt den sesongen, valgte Drici å trappe ned med spill på utlån til Øygard i fjerde divisjon ut 1991.

Drici spilte totalt seks ganger for det algeriske landslaget i løpet av våren 1982. Algerie hadde det året kvalifisert seg for VM i fotball 1982, men på grunn av en skade gikk han glipp av mesterskapet.

I 1995 og 1996 var han spillende trener for sjettedivisjonsklubben Valestrand Hjellvik FK.

Annet
-----

Drici har vært bosatt i Bergen siden 1987. Han fikk tilnavnet Reidar i Bergen, ettersom mange av hans nye bysbarn syntes hans egentlige fornavn var vanskelig.

Referanser
----------

1. ↑   transfermarkt.com, Transfermarkt spiller-ID 350024, besøkt 9. oktober 2017[Hentet fra Wikidata]
2. 1 2 3 4 5  Leirvåg, Kurt (23. juni 2010). «Redouane Drici - gammel Brann-helt tror på drømmen». *nettavisen.no* **(norsk)**. Nettavisen. Arkivert fra originalen 15. februar 2021. Besøkt 27. januar 2022.
3. ↑  «Algirer i søkelyset». *Bergens Tidende*. 22. juli 1983. s. 13.
4. ↑  Henrik Færevåg (13. januar 1984). «Drici-juvél blant gråstein». *Bergens Tidende*. s. 25.
5. ↑  Henrik Færevåg (11. juli 1984). «Brann lar Drici dra». *Bergens Tidende*. s. 21.
6. ↑  «Drici vil tilbake til Brann». *Bergens Tidende*. 8. august 1984. s. 42.
7. ↑  Kjell Øvre-Helland (10. august 1984). «Drici på Varegg-trening». *Bergens Tidende*. s. 23.
8. ↑  Ketil Johnsen (25. mars 1987). «Redouane Drici tilbake i Brann». *Bergens Tidende*. s. 40.
9. ↑  «Redouane Drici». *brann.no* **(norsk)**. SK Brann. Besøkt 27. januar 2022.
10. ↑  Vegard Jansen Hagen (13. juli 1991). «Brann-farvel til Drici». *Bergens Tidende*. s. 30.
11. ↑  «A-laget 1995» **(norsk)**. Valestrand Hjellvik FK. Besøkt 27. januar 2022.
12. ↑  «A-laget 1996» **(norsk)**. Valestrand Hjellvik FK. Besøkt 27. januar 2022.
13. ↑  «En tilfeldighet gjorde ham til Brann-spiller. 40 år senere er Redouane Drici fortsatt bergenser.». *www.bt.no*. Bergens Tidende. 7. april 2021. Besøkt 26. januar 2022.

Eksterne lenker
---------------

* (en) Redouane Drici – Transfermarkt Rediger på Wikidata

* (en) Redouane Drici – FootballDatabase.eu Rediger på Wikidata

|  |  |
| --- | --- |
| Oppslagsverk/autoritetsdata | Prabook
 |